|  |  |
| --- | --- |
| ujmegye | Hajdú-Bihar Vármegye Önkormányzata  Közgyűlése |

|  |  |
| --- | --- |
| **KÖZGYŰLÉSI ELŐTERJESZTÉS** | **9.** |

|  |  |
| --- | --- |
| **Előterjesztő:** | Pajna Zoltán, a Közgyűlés elnöke |
| **Tárgy:** | A Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet módosítása |
| **Készítette:** | Dr. Dobi Csaba |
| **Véleményező bizottság:** | a közgyűlés bizottságai |

**Tisztelt Közgyűlés!**

A Magyarország helyi önkormányzatairól szóló 2011. évi CXXXIX. törvény (Mötv.) 53. § (1) bekezdése értelmében a képviselő-testület működésének részletes szabályait a szervezeti és működési szabályzatról szóló rendeletében határozza meg. A közgyűlés ezen jogszabályi előírásnak eleget téve, működésének részletes szabályait legutóbb a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló   
4/2023. (IV. 3.) önkormányzati rendeletében (SZMSZ) határozta meg.

Az Mötv. 43. § (3) bekezdése azt is kimondja, hogy a képviselő-testület az alakuló vagy az azt követő ülésen az Mötv. szabályai szerint megalkotja vagy felülvizsgálja szervezeti és működési szabályzatáról szóló rendeletét. A 2024. június 9. napján megtartott helyi önkormányzati képviselők és polgármesterek választása kapcsán, tekintettel a 2024. október 8. napján megtartott alakuló ülés időpontjára is, az Mötv. említett rendelkezése alapján megtörtént a jelenleg hatályos SZMSZ felülvizsgálata.

Új rendelet megalkotásának szükségessége nem merült fel, mivel az eddig hatályos SZMSZ alapvetően megfelelően, lényegi problémáktól mentesen szabályozta a testület működését, az ülések rendjével, vezetésével kapcsolatos fontosabb kérdésekre minden esetben adekvát válaszokat adott.

Ebből következően jelen előterjesztés nem tesz javaslatot az SZMSZ jelentős módosítására, abban csupán a magasabb szintű jogszabályi környezet megváltozásából, az alakuló ülésen megválasztott alelnökök számából, az újonnan megválasztott önkormányzati képviselők személyében történt változásokból, a nemrégiben megalakult képviselő-testület tagjaival folytatott egyeztetésekből, valamint a gyakorlati, mindennapi működés során tapasztaltakból fakadó kisebb pontosításokra kerül sor.

A módosítások összefoglalása:

1. A módosítások egyik csoportja ahhoz kapcsolódik, hogy a közgyűlés alakuló ülésén a vármegyei közgyűlés elnökének helyettesítésére, munkájának segítésére - szemben a korábbi gyakorlattal – csupán egy alelnök került megválasztásra. Az SZMSZ eddigi szövegezése a több megválasztott alelnöki létszámból eredő, többes számú megfogalmazást használta a releváns részekben, ezért a rendelet ezen részeinek átfogalmazása szükséges.
2. A magyar építészetről szóló 2023. évi C. törvény 2024. október 1. napjával hatályba lépett rendelkezései, valamint az ezt követően hatályba lépett végrehajtási rendeletei jelentősen megreformálták, megváltoztatták a magyar építésügy és építési jog rendszerét. A végrehajtási rendeletek közül a magyar építészetről szóló 2023. évi C. törvény hatálybalépésével összefüggő egyes kormányrendeletek módosításáról szóló 285/2024. (IX. 30.) Korm. rendelet tekinthető az egyik legjelentősebbnek a vármegyei önkormányzatok szempontjából abban a tekintetben, hogy a hivatkozott Korm. rendelet 2024. október 1. napjával módosította a főépítészi tevékenységről szóló 190/2009. (IX. 15.) Korm. rendeletet is, átalakítva a főépítészi szervezetrendszert.

Az új szabályozás értelmében a főépítészi szervezetrendszer immáron az országos főépítészből, a Balatoni főépítészből, a fővárosi és vármegyei kormányhivatalban működő állami főépítészből, valamint a települési és térségi (azaz önkormányzati) főépítészből áll, megszüntetve ezzel a vármegyei önkormányzatoknál működő vármegyei főépítész intézményét.

Ebből következően hatályon kívül helyezésre kerülnek az SZMSZ vármegyei főépítészre vonatkozó rendelkezései (az ülésre tanácskozási joggal meg kellett hívni, előterjesztést tehetett, rendelet megalkotását kezdeményezhette).

1. Az állam működésének további egyszerűsítésével összefüggő rendelkezésekről szóló 2023. évi LXX. törvény módosította az Mötv. közmeghallgatásra vonatkozó rendelkezéseit, mellyel összefüggésben az SZMSZ vonatkozó részének pontosítása szükséges.
2. Kisebb pontosítás történik a rendkívüli ülés összehívására vonatkozó szabályok körében akként, hogy a már idejétmúlt fax-on történő összehívás lehetősége megszüntetésre kerül, illetőleg a javaslat értelmében a rendkívüli ülésre szóló meghívót nem az ülés napját megelőzően két nappal kell kézbesíteni a meghívottak számára, hanem legkésőbb az ülés napján, de még az ülés időpontját megelőzően. Ez a szabályozás jobban igazodik a rendkívüli ülés intézményéhez, hiszen előfordulhatnak olyan váratlan, valóban rendkívüli élethelyzetek, amikor a rövid úton (e-mailben, telefonon) történő ülés összehívás meg tud történni, azonban a hivatalos meghívó kiküldése csak később lehetséges.
3. Az újonnan megválasztott képviselő-testület tagjaival folytatott előzetes konzultáció keretében egyeztetésre került, hogy a képviselői tevékenység ellátásának segítésére milyen informatikai eszköz - notebook vagy táblagép – biztosítását részesítik előnyben. A visszajelzések alapján a testület e tekintetben megosztott, azaz a megszokott felhasználói gyakorlata, munkamódszere alapján ki az egyiket, ki a másikat preferálja. Mivel az SZMSZ jelenleg csak a laptop biztosítását teszi lehetővé, ezért az ebben a részében módosításra kerül, hogy az igényeknek megfelelő és a költségvetési lehetőségekhez igazodó beszerzést az önkormányzat végre tudja hajtani.
4. A megválasztott képviselők személyében történt változásra tekintettel módosításra kerül az SZMSZ-nek a közgyűlési tagok névsorát tartalmazó *1. melléklete*.
5. A vármegyei közgyűlés elnökére átruházott hatásköröket tartalmazó *3. melléklet* kiegészítésre kerül a rendezvénytechnikai eszközök hasznosítására vonatkozó hatáskörrel, mely hatáskört a közgyűlés 36/2024. (VII. 1.) határozatával ruházta át elnökére. Továbbá pontosításra kerül az ingó vagyon adásvételével kapcsolatosan rá átruházott hatáskör, melynek keretében egy joghézag megszüntetésére kerül sor: a jelenleg hatályos rendelkezések szerint ugyanis az elnök a 200.001-2.000.000 Ft közötti nettó egyedi nyilvántartási (azaz könyv szerinti) értékű ingó vagyonelemek adásvétele, a Pénzügyi Bizottság a 2.000.000 Ft feletti könyv szerinti értékkel nyilvántartott ingóságok adásvétele kapcsán rendelkezik hatáskörrel, míg a 200.000 Ft és az alatti értéken nyilvántartott ingó vagyonelemek köre szabályozatlan. Ebből az következik, hogy az elavult, értékcsökkenéssel érintett (akár 0 Ft-ra leírt), illetve kis értékű ingóságok adásvételéről a közgyűlésnek kellene döntenie, ez azonban nem találkozik a korábbi jogalkotói szándékkal, mindemellett logikátlan és inkonzekvens is, hiszen a nagyobb értéken nyilvántartott eszközök adásvétele a Pénzügyi Bizottságra van átruházva. Ezért az operativitás, mindennapi működés biztosítása érdekében az SZMSZ jelenlegi módosítása a helyzetet akként kezeli, hogy a közgyűlés elnöke jogosult dönteni a 2.000.000 Ft és az alatti nettó egyedi nyilvántartási értékű ingó vagyon adásvételéről, míg a 2.000.000 Ft feletti nettó egyedi nyilvántartási értékű ingók vonatkozásában a hatáskör változatlanul a Pénzügyi Bizottságnál marad (I/2.4. pont).

Ugyanígy, megszüntetve egy fennálló joghézagot, az operatív működés biztosítása érdekében pontosításra kerül az SZMSZ 3. mellékletének I/2.5. pontja akként, hogy nem csak a 20.001-100.000 Ft közötti, hanem a 20.000,- Ft egyedi nettó érték alatti behajthatatlan követelés törlését is a vármegyei közgyűlés elnökének hatáskörébe telepíti a módosítás.

Mindezek alapján a 3. melléklet újraszabályozásra kerül.

1. A gyakorlati tapasztalatok alapján felülvizsgálatra kerül az SZMSZ-nek a tevékenységi körüket érintő témákban a közgyűlés és bizottságai ülésén tanácskozási joggal részvevő önszerveződő közösségeket felsoroló *4. melléklete*, valamint a rendelet *6. és 7. mellékletei* helyébe a nemzetiségek jogairól szóló 2011. évi CLXXIX. törvény (Njtv.) 80. § (2) bekezdése alapján az alakuló ülést követően kötelezően felülvizsgált, aktualizált és a megállapodásban részes önkormányzatok képviselő-testületei által elfogadott, a területi nemzetiségi önkormányzatokkal megkötésre kerülő megállapodások szövege lép.

**Előzetes hatásvizsgálat**

a jogalkotásról szóló 2010. évi CXXX. törvény 17. § (1) bekezdése alapján

a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet módosításáról

szóló .../2024. (……) önkormányzati rendelet-tervezethez

|  |  |
| --- | --- |
| **Társadalmi hatás:** | A Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló  4/2023. (IV. 3.) önkormányzati rendelet  23. § (2) bekezdés c) pontja alapján a rendelet-tervezetet nem kell társadalmi egyeztetésre bocsátani. |
| **Gazdasági hatás:** | Nem releváns. |
| **Költségvetési hatás:** | Nem releváns. |
| **Környezeti, egészségi következmény:** | Nem releváns. |
| **Adminisztratív terheket befolyásoló hatás:** | A módosításnak nincs adminisztratív terheket befolyásoló hatása. |
| **Egyéb hatás:** | Nem releváns. |
| **Megalkotás szükségessége:** | Az Mötv. 43. § (3) bekezdésében foglalt előírásnak történő megfelelés, illetőleg a gyakorlati tapasztalatok alapján felmerült szükséges pontosítások. |
| **Megalkotás elmaradása esetén várható következmény:** | Az Mötv. 43. § (3) bekezdésében foglalt rendelkezés végre nem hajtása okán a törvényességi felügyeletet gyakorló kormányhivatal törvényességi felügyeleti eljárást kezdeményezhet. |
| **Alkalmazásához szükséges feltétel:** | * **személyi:** biztosított * **szervezeti:** biztosított * **tárgyi:** biztosított * **pénzügyi:** biztosított |

Kérem a közgyűlést a rendelet-tervezet elfogadására.

Debrecen, 2024. november 8.

**Pajna Zoltán**

**elnök**

Az előterjesztés a törvényességi követelményeknek megfelel:

Kraszitsné dr. Czár Eszter

aljegyző

**Hajdú-Bihar Vármegye Önkormányzata Közgyűlésének…/2024. (….) önkormányzati rendelete**

**a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet módosításáról**

Hajdú-Bihar Vármegye Önkormányzata Közgyűlése az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés d) pontjában meghatározott feladatkörében eljárva a következőket rendeli el:

**1. §** A Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 8. § (3) bekezdése helyébe a következő rendelkezés lép:

„(3) Az alelnök az elnök irányításával látja el feladatait.”

**2. §** A Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 11. §-a a következő (2a) bekezdéssel egészül ki:

„(2a) A közmeghallgatás tényleges időpontjáról és helyéről közzétételre kerülő közleményben meg kell jelölni azokat a lehetőségeket, melyeken keresztül az érintettek a közmeghallgatás időpontját megelőzően írásban észrevételeket tehetnek és kérdéseket tehetnek fel. Az írásban megfogalmazott, illetve a közmeghallgatáson elhangzott javaslatra, kérdésre a közmeghallgatáson vagy legkésőbb 15 napon belül választ kell adni.”

**3. §** A Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 13. § (2) bekezdése helyébe a következő rendelkezés lép:

„(2) A közgyűlés rendkívüli ülése rövid úton (e-mail, telefon) is összehívható. A meghívót a közgyűlési tagoknak és az ülésen tanácskozási joggal résztvevőknek ebben az esetben is legkésőbb az ülés napján, az ülés időpontját megelőzően kézhez kell kapniuk.”

**4. §** A Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 18. § (2) bekezdés a) pontja helyébe a következő rendelkezés lép:

*(Előterjesztésre jogosult:)*

„*a)* a közgyűlés tisztségviselői (elnök, alelnök),”

**5. §** A Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 35. § (1) bekezdés a) pontja helyébe a következő rendelkezés lép:

*(Rendelet alkotását kezdeményezhetik:)*

„*a)* a közgyűlés tisztségviselői (elnök, alelnök),”

**6. §** A Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 48. § (1) bekezdés a) pontja helyébe a következő rendelkezés lép:

*(A képviselő a következő természetbeni juttatásokra jogosult:)*

„*a)* a képviselői tevékenység ellátásához informatikai eszköz (notebook vagy táblagép) és szükség szerint mobilinternet eszköz térítésmentes használata,”

**7. §** (1) A Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 1. melléklete helyébe az 1. melléklet lép.

(2) A Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 3. melléklete helyébe a 2. melléklet lép.

(3) A Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 4. melléklete helyébe a 3. melléklet lép.

(4) A Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 6. melléklete helyébe a 4. melléklet lép.

(5) A Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet 7. melléklete helyébe az 5. melléklet lép.

**8. §** A Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet

*a)* 7. §-ában az „a két” szövegrész helyébe az „az” szöveg,

*b)* 19. § (1) bekezdésében az „elnöke és alelnökei” szövegrész helyébe a „tisztségviselői” szöveg,

*c)* 32. § (1) bekezdésében az „alelnökökhöz” szövegrész helyébe az „alelnökhöz” szöveg,

*d)* 33. § (1) bekezdésében az „alelnököktől” szövegrész helyébe az „alelnöktől” szöveg,

lép.

**9. §** Hatályát veszti a Hajdú-Bihar Vármegye Önkormányzata Közgyűlése és Szervei Szervezeti és Működési Szabályzatáról szóló 4/2023. (IV. 3.) önkormányzati rendelet

*a)* 12. § (1) bekezdésében az „általa kijelölt” szövegrész,

*b)* 15. § (1) bekezdés c) pontjában a „valamint a vármegyei főépítész,” szövegrész,

*c)* 16. § (1) bekezdésében az „általa kijelölt” szövegrész,

*d)* 18. § (2) bekezdés f) pontja,

*e)* 26. § (1) bekezdésében az „a vármegyei főépítésznek,” szövegrész,

*f)* 35. § (1) bekezdés f) pontja,

*g)* 46. § (1) bekezdésében a „33. §, valamint 41. § (1)–(2) bekezdésében jelölt” szövegrész.

**10. §** Ez a rendelet kihirdetése napján lép hatályba.

|  |  |
| --- | --- |
| **Dr. Dobi Csaba** | **Pajna Zoltán** |
| **jegyző** | **a vármegyei közgyűlés elnöke** |

*1. melléklet a …/2024. (…..) önkormányzati rendelethez*

„*1. melléklet a 4/2023. (IV. 3.) önkormányzati rendelethez*

**A Hajdú-Bihar Vármegyei Közgyűlés tagjainak névsora**

1. Bulcsu László

2. Csáfordi Dénes

3. Dr. Csiszár Imre

4. Czeglédi Gyula

5. Kecskés István Béla

6. Dr. Kerekes László

7. Kiss Attila

8. Kiss László

9. Kosztin Mihály

10. Dr. Kovács Miklós

11. Ménes Andrea Marian

12. Muraközi István

13. Nagy Lajos

14. Nagy Zoltán

15. Pajna Zoltán

16. Porkoláb Gyula

17. Sass Bulcsú Ferenc

18. Simon Zoltán

19. Szegi Emma

20. Szörényi Károly

21. Terdik János

22. Tóth Attila

23. Tóth József

24. Dr. Tóth Sándor”

*2. melléklet a ../2024. (…...) önkormányzati rendelethez*

„*3. melléklet a 4/2023. (IV. 3.) önkormányzati rendelethez*

**A vármegyei közgyűlés által átruházott hatáskörök**

**I.**

**A közgyűlés elnökére átruházott hatáskörök**

1. **Általános átruházott hatáskörök**
2. Engedélyezi Hajdú-Bihar vármegye Címerének és Zászlójának használatát a vármegyei önkormányzat jelképeiről szóló külön önkormányzati rendelet szerint.
3. A vármegyei közgyűlés által alapított "Hajdú-Bihar Vármegye Önkormányzatának Emlékérme" kitüntető dj adományozása.
4. A közgyűlés által meghatározott céloknak megfelelően rendelkezik a költségvetési rendeletben részére meghatározott anyagi eszközökkel.
5. Gondoskodik a nemzetközi kapcsolatok szervezéséről.
6. Állást foglal a települési önkormányzatok környezetvédelmet érintő rendeleteinek tervezetével kapcsolatosan.
7. Jóváhagyja a vármegyei értéktár bizottság szervezeti és működési szabályzatát, valamint elfogadja éves beszámolóját.
8. Véleményezi a kiemelt üdülőkörzetek fejlesztési koncepcióját, programját, valamint a villamosenergia-korlátozás sorrendjének megállapítást.
9. Dönt a „Maradj Hajdú-Biharban!” ösztöndíjjal kapcsolatos ügyekben.
10. Jóváhagyja a Hajdú-Bihar Vármegyei Önkormányzati Hivatal Szervezeti és Működési Szabályzatát.
11. **Tulajdonosi jogok gyakorlásával kapcsolatos átruházott hatáskörök**
12. A vagyonhoz kapcsolódó olyan tulajdonosi nyilatkozatok megtétele, melyek nem minősülnek a tulajdonnal való rendelkezésnek.
13. A vármegyei önkormányzat által folytatott, a Kbt. hatálya alá tartozó beszerzéseknél az ajánlatkérőt megillető jogok és kötelezettségek gyakorlása, a közbeszerzési terv jóváhagyása, az eljárást lezáró döntés meghozatala.
14. Dönt a Pénzügyi Bizottság véleményének kikérését követően a 16.000.000 Ft alatti nettó forgalmi értékű ingatlanok adásvételéről, cseréjéről.
15. Dönt a legfeljebb 2.000.000 Ft nettó egyedi nyilvántartási értékű ingó vagyon adásvételéről.
16. Dönt a legfeljebb 100.000 Ft egyedi nettó értékű behajthatatlan követelés törléséről.
17. Az önkormányzat öröklése, illetve vagyonról javára történő lemondás esetén dönt a hagyaték, illetve a vagyon elfogadásáról, intézkedik annak átvételéről.
18. Dönt az 50.000 Ft, vagy az alatti nettó forgalmi értékű ingó dolog tulajdonjogának ingyenes átadásáról.
19. Dönt az önkormányzat tulajdonában álló gépkocsi személyes használatának biztosításáról a vármegyei közgyűlés alelnökei esetében évi legfeljebb 75 000 km, a jegyző esetében évi legfeljebb 48 000 km futásteljesítményig.
20. Gyakorolja az egyéb munkáltatói jogokat a kizárólag a vármegyei önkormányzat által alapított gazdasági társaságok ügyvezetői tekintetében.
21. Jóváhagyja a kizárólag a vármegyei önkormányzat által alapított gazdasági társaságoknál működő felügyelő bizottságok szervezeti és működési szabályzatát.
22. A vármegyei önkormányzatnak az egyes gazdasági társaságokban meglévő - 50 %-ot meg nem haladó - tőkerészesedéseihez kapcsolódó tulajdonosi jogok gyakorlása.
23. A vármegyei önkormányzat tulajdonában lévő rendezvénytechnikai eszközöknek a nemzeti vagyonról szóló 2011. évi CXCVI. törvény 3. § (1) bekezdés 4. pontja szerinti hasznosítása.
24. **Területfejlesztéssel kapcsolatos átruházott hatáskörök**
25. A hazai és uniós források igénybevételére megkötött támogatási szerződések módosítása abban az esetben, amikor arra a támogatott önhibáján kívüli okból, a támogatott kérelmére kerül sor, és a módosítás nem érinti a finanszírozást, a beruházási célt, illetve a támogatási összeget.
26. A Tisza-tó Térségi Fejlesztési Tanács vonatkozásában a vármegyei önkormányzatot a tanács tagjaként megillető hatáskörök gyakorlása.
27. Meghozza azokat a 272/2014. (XI. 5.) Korm. rendelet 57/A. § (4) bekezdése szerinti határozatokat, melyekben foglalt döntési javaslatokat a területi kiválasztási eljárásrend keretében létrehozásra kerülő döntés-előkészítő bizottságokban a bizottságba delegált személy képvisel.

**II.**

**A bizottságokra átruházott hatáskörök**

**II/1. Fejlesztési, Tervezési és Stratégiai Bizottság**

1. Előzetesen véleményt nyilvánít a települési önkormányzatok környezetvédelmi programjairól.
2. Dönt a bizottság hatáskörébe utalt pénzügyi keret felhasználásáról.
3. Elfogadja a 218/2009. (X. 6.) Korm. rendelet 13. §-ában meghatározott, a területfejlesztési koncepciók és programok kidolgozásához kapcsolódó, az állampolgárok, a tervezéssel érintett területen működő érdekképviseletek, társadalmi szervezetek és vállalkozások tervezésbe való bevonását részletező partnerségi tervet.

**II/2. Jogi, Ügyrendi és Társadalmi Kapcsolatok Bizottsága**

1. Gyakorolja a közgyűlés elnöke tekintetében az egyéb munkáltatói jogokat a közszolgálati tisztviselőkről szóló törvény 225/J. § (1) bekezdésében foglalt korlátozással.
2. Dönt - a közgyűlés tulajdonosi jogkörében eljárva - az önkormányzat tulajdonában álló gépkocsi személyes használatának biztosításáról a vármegyei közgyűlés elnöke esetében évi legfeljebb 75 000 km futásteljesítményig.
3. Dönt a bizottság hatáskörébe utalt pénzügyi keret felhasználásáról.

**II/3. Pénzügyi Bizottság:**

1. Dönt a 16.000.000.-Ft és 80.000.000.-Ft közötti nettó forgalmi értékű ingatlanok adásvételéről, cseréjéről,
2. Dönt az 50.001-100.000.-Ft nettó forgalmi értékű ingó dolog tulajdonjogának ingyenes átadásáról.
3. Dönt az önkormányzat vagyonának 1-5 évre vagy határozatlan időre történő bérbe-, haszonbérbe adásáról.
4. Dönt a 2.000.000.-Ft fölötti nettó egyedi nyilvántartási értékű ingó vagyon adásvételéről.
5. Dönt a 100.001-1.000.000.-Ft egyedi nettó érték közötti behajthatatlan követelés törléséről.

*3. melléklet a ../2024. (…...) önkormányzati rendelethez*

„*4. melléklet a 4/2023. (IV. 3.) önkormányzati rendelethez*

**A közgyűlés és bizottsága ülésén tevékenységi körükben tanácskozási joggal résztvevő önszerveződő közösségek**

1. A Civil Közösségi Szolgáltató Központ feladatait Hajdú-Bihar vármegyében ellátó civil szervezet

2. Hajdú-Bihar Megyei Népművészeti Egyesület

3. Bihari Népművészeti Egyesület

4. Hajdú-Bihar Megye és Debrecen Nyugdíjas Szervezetének Szövetsége

5. Hajdú-Bihar Vármegyei Polgárőr Szövetség

6. Mozgáskorlátozottak Hajdú-Bihar Megyei Egyesülete

7. Látássérültek Észak-alföldi Regionális Egyesülete

8. Siketek és Nagyothallók Hajdú-Bihar Vármegyei Egyesülete”

*4. melléklet a ../2024. (…….) önkormányzati rendelethez*

„*6. melléklet a 4/2023. (IV. 3.) önkormányzati rendelethez*

**Megállapodás Hajdú-Bihar Vármegye Cigány Területi Nemzetiségi Önkormányzatával**

**EGYÜTTMŰKÖDÉSI MEGÁLLAPODÁS**

mely létrejött egyrészről:

**Hajdú-Bihar Vármegye Önkormányzata** (továbbiakban: Önkormányzat)

székhely: 4024 Debrecen, Piac u. 54.

képviseli: Pajna Zoltán, a vármegyei közgyűlés elnöke

adószáma: 15728317-2-09

pénzintézeti számlaszám: 10034002-00320683

másrészről:

**Hajdú-Bihar Vármegye Cigány Területi Nemzetiségi Önkormányzata (**továbbiakban: Nemzetiségi Önkormányzat)

székhely: 4024 Debrecen, Piac u. 54.

képviseli: Mező Gyula, a közgyűlés elnöke

adószáma: 15775151-1-09

pénzintézeti számlaszám: 10034002-00323277

(együttesen: Szerződő Felek) között, a nemzetiségek jogairól szóló 2011. évi CLXXIX. törvény 80. §, valamint az államháztartásról szóló többször módosított 2011. évi CXCV. törvény 6/C. § (2) bekezdése alapján az alábbi tartalommal:

**I.**

**1. A Nemzetiségi Önkormányzat működésének tárgyi és személyi feltételei**

1. Az Önkormányzat a Nemzetiségi Önkormányzat részére havonta igény szerint, munkaidőben harminckét órában térítésmentes használati jogot biztosít a Debrecen, Vármegyeháza u. 1/a. szám alatti épületben lévő 14 m2-es irodahelyiségre, valamint a helyiségben található berendezési- és felszerelési tárgyakra (asztal, székek).   
   A Nemzetiségi Önkormányzat tudomással bír arról, hogy a jelen pontban meghatározott irodahelyiség használata – a Hajdú-Bihar Vármegyei Önkormányzati Hivatallal (továbbiakban: Hivatal) közösen történik. Az Önkormányzat a Nemzetiségi Önkormányzat erre vonatkozó írásbeli kezdeményezésének kézhezvételétől számított harminc napon belül biztosítja a rendeltetésszerű helyiséghasználatot.
2. A helyiség, a berendezési- és felszerelési tárgyak fenntartásával, karbantartásával kapcsolatos költségek az Önkormányzatot terhelik.
3. A Nemzetiségi Önkormányzat a használt javakat csak alapfeladatának ellátásához szükséges mértékben veheti igénybe, azokat a rendes és ésszerű gazdálkodás szabályai szerint, rendeltetésszerűen kezelheti, a használati jogát másnak semmilyen formában nem engedheti át.
4. Az Önkormányzat a Hivatal közreműködésével biztosítja a Nemzetiségi Önkormányzat közgyűlésének működéséhez szükséges technikai feltételeket.
5. Az Önkormányzat a Nemzetiségi Önkormányzat közgyűlési üléseinek megtartásához tanácskozó termet biztosít, térítésmentes használattal.
6. A Nemzetiségi Önkormányzat képviselő-testületi üléseinek előkészítéséhez kötődő feladatok ellátását (különösen a meghívók, előterjesztések, valamint a testületi ülések jegyzőkönyveinek elkészítése, továbbá a jegyzőkönyvek benyújtásában való közreműködés, valamennyi hivatalos levelezés előkészítése és postázása) az Önkormányzat a Hivatal útján biztosítja.
7. Az Önkormányzat a Hivatal útján látja el a képviselő-testületi döntések és a tisztségviselők döntéseinek előkészítését, a testületi és tisztségviselői döntéshozatalhoz kapcsolódó nyilvántartási, sokszorosítási, postázási feladatokat.
8. A jegyző, az aljegyző, illetve az általuk megbízott köztisztviselő az Önkormányzat megbízásából és képviseletében részt vesz a Nemzetiségi Önkormányzat testületi ülésein és jelzi, amennyiben törvénysértést észlel, továbbá a nemzetiségi önkormányzat kérésére szakmai segítséget nyújt annak ülésein és azon kívül is a nemzetiségi önkormányzat működését érintően.
9. A 6. és 7. pontban felsorolt feladatok ellátásához kapcsolódó költségeket az Önkormányzat viseli, kivéve a papíralapú dokumentumok postai költségeit, valamint a Nemzetiségi Önkormányzati képviselő-testületi tagok és tisztségviselők telefonhasználatát.

**2. A közgyűlés munkájában való részvétel**

1. Az Önkormányzat biztosítja a Nemzetiségi Önkormányzatot törvény alapján megillető egyetértési, véleményezési, megkeresési és kezdeményezési jogosultságok gyakorlását.
2. Kikéri a Nemzetiségi Önkormányzat véleményét az általa képviselt nemzetiséget e minőségben érintő önkormányzati döntések tervezetéről.
3. A nemzetiséget érintő előterjesztések elkészítésében közreműködési, konzultációs, illetve véleményezési lehetőséget biztosít.
4. A Nemzetiségi Önkormányzat elnöke állandó tanácskozási joggal vesz részt az Önkormányzat közgyűlési, szakbizottsági ülésein.

**3. Az együttműködés területei**

Az Önkormányzat célja a feladatellátása során - hatásköri, pénzügyi lehetőségeit figyelembe véve, illetve a jogszabályi előírásokat is szem előtt tartva – a Nemzetiségi Önkormányzattal közös érdekei érvényesítésének biztosítása.

1. Az Önkormányzat az együttműködés keretében:

* segíti a Nemzetiségi Önkormányzat programjai, rendezvényei megismertetését és népszerűsítését,
* az Önkormányzat honlapján lehetőséget biztosít a Nemzetiségi Önkormányzat által megjelentetni kívánt hírek, információk, nemzetiségi pályázatok, felhívások közzétételéhez,
* támogatja pályázati tevékenységét, partnerséget vállal közös projektek kidolgozásában,
* felterjesztés alapján „Hajdú-Bihar Vármegye Önkormányzatának Emlékérmét" „Hajdú-Bihar Vármegye Nemzetiségeiért” felirattal adományozza azoknak, akik a vármegyében élő nemzetiségek nyelvi, tárgyi és szellemi kultúrájának, történelmi hagyományainak megőrzése, valamint a nemzetiségi jogok védelme és gyakorlása, az integrált nevelés-oktatás elősegítése érdekében kimagasló munkát végeznek.
* a nemzetiségi ügyekkel foglalkozó szakbizottsága figyelemmel kíséri a Nemzetiségi Önkormányzat munkáját,
* szakmai segítséget nyújt.

1. A Nemzetiségi Önkormányzat vállalja, hogy:

* az Önkormányzat közgyűlése és bizottságai napirendjén szereplő, a nemzetiségekkel kapcsolatos előterjesztésekről megfelelő időben kialakítja álláspontját, és azt írásban eljuttatja a jegyző részére,
* folyamatosan figyeli a pályázati lehetőségeket, részt vesz pályázatokon, kezdeményezi más nemzetiségi önkormányzatok közös pályázatokba történő bevonását,
* lehetőségei szerint bevonja az együttműködésbe a vármegyében működő települési nemzetiségi önkormányzatokat, nemzetiségi civil szervezeteket.

**II.**

**A Nemzetiségi Önkormányzat gazdálkodásával kapcsolatos feladatok**

1. **A költségvetés előkészítése, megalkotása**
2. A költségvetés összeállítását megelőzően a jegyző és a Közgazdasági Osztály vezetője a Nemzetiségi Önkormányzat közgyűlésének elnökével (továbbiakban: elnök)áttekinti a Nemzetiségi Önkormányzat következő költségvetési évre vonatkozó feladatait, bevételi forrásait. A várható állami támogatás összege mellett tájékoztatást ad a Nemzetiségi Önkormányzat számára várható éves Önkormányzati támogatásról.
3. A költségvetés tervezetét a Közgazdasági Osztály vezetője a tervezett bevételek, a kötelezettségvállalások és más fizetési kötelezettségek, és a központi költségvetésről szóló törvényjavaslat figyelembevételével, az elnökkel történt egyeztetések alapján állítja össze.
4. A Nemzetiségi Önkormányzat elnöke a költségvetési határozat tervezetét február 15-ig, ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybalépését követő negyvenötödik napig nyújtja be a Nemzetiségi Önkormányzat közgyűlésének.

**2. Költségvetési el**ő**irányzatok módosítása**

1. Ha a Nemzetiségi Önkormányzat az eredeti előirányzatán felül többletbevételt ér el, bevételkiesése van, illetve kiadási előirányzatain belül átcsoportosítást hajt végre, a Nemzetiségi Önkormányzat éves költségvetését közgyűlési döntéssel megváltoztathatja.
2. A módosítást a Hivatal Közgazdasági Osztálya a Nemzetiségi Önkormányzat elnökének kérésére készíti elő.
3. A Nemzetiségi Önkormányzat költségvetési előirányzatai a Nemzetiségi Önkormányzat képviselő-testületének határozata alapján módosíthatók.

**3. Költségvetéssel összefüggő adatszolgáltatás**

1. A Nemzetiségi Önkormányzat – a Közgazdasági Osztály vezetője által összeállított, tartalmi és formai szempontból ellenőrzött – költségvetését a Nemzetiségi Önkormányzat a közgyűlés elé terjesztésének határidejét követő 30 napon belül a Hivatal közreműködésével a Magyar Államkincstár Hajdú-Bihar Vármegyei Igazgatóságához (továbbiakban: MÁK) nyújtja be.
2. Az adatszolgáltatásról a Közgazdasági Osztály vezetője gondoskodik.
3. A Nemzetiségi Önkormányzat bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási, számviteli, nyilvántartási és beszámolási feladatok ellátásáról a Hivatal Közgazdasági Osztálya gondoskodik.
4. Az adóbevallás elkészítése és a Nemzeti Adó- és Vámhivatal (NAV) felé történő benyújtása a Közgazdasági Osztály feladata.
5. A MÁK nyilvános és közhiteles nyilvántartást vezet a Nemzetiségi Önkormányzatról. A Nemzetiségi Önkormányzat a Jogi és Koordinációs Osztály útján a törzskönyvi adat módosítását változás bejelentési kérelem benyújtásával, a módosítást tartalmazó okirat csatolásával a törzskönyvi adat keletkezésétől, illetve változásától számított nyolc napon belül bejelenti a MÁK részére.

**4. Beszámolási kötelezettség teljesítése**

1. A Nemzetiségi Önkormányzat a gazdálkodás alakulásáról a jogszabályokban meghatározott tartalommal és határidőben, a Hivatal közreműködésével szolgáltat adatot a MÁK részére.
2. A Közgazdasági Osztály vezetője által elkészített zárszámadási határozat-tervezetet az elnök terjeszti a Nemzetiségi Önkormányzat elnöke elé úgy, hogy az legkésőbb a költségvetési évet követő év ötödik hónap utolsó napjáig elfogadásra kerüljön. A közgyűlés a zárszámadásról határozatot hoz.

**III.**

**Költségvetési gazdálkodás szabályai**

1. **Általános szabályok**
2. A Nemzetiségi Önkormányzat gazdálkodásának végrehajtásával kapcsolatos feladatokat a jegyző a Hivatal Közgazdasági Osztályán keresztül látja el.
3. A Nemzetiségi Önkormányzat költségvetési gazdálkodásával kapcsolatos feladatok a Hivatal Gazdasági szervezet Ügyrendjében kerülnek megfogalmazásra.
4. A Nemzetiségi Önkormányzat kötelezettségvállalásaival kapcsolatosan a Hivatalt terhelő pénzügyi ellenjegyzési, érvényesítési, utalványozási, teljesítésigazolási feladatokat, továbbá a felelősök konkrét kijelölését a Hivatal Gazdálkodási jogkörök szabályzata tartalmazza.
5. **A kötelezettségvállalás, pénzügyi ellenjegyzés**
6. A Nemzetiségi Önkormányzat nevében a Nemzetiségi Önkormányzat feladatainak ellátása során fizetési vagy más teljesítési kötelezettséget vállalni kizárólag az elnök vagy az általa írásban meghatalmazott Nemzetiségi Önkormányzati képviselő jogosult.
7. Kötelezettségvállalás csak írásban, pénzügyi ellenjegyzést követően, a pénzügyi teljesítés esedékességét megelőzően történhet.
8. Pénzügyi ellenjegyzésre a Közgazdasági Osztály vezetője vagy az általa írásban meghatalmazott személy jogosult.
9. **Utalványozás**
10. A Nemzetiségi Önkormányzatnál a kiadás teljesítésének, a bevétel beszedésének vagy elszámolásának elrendelésére kizárólag az elnök vagy az általa írásban meghatalmazott Nemzetiségi Önkormányzati képviselő jogosult.
11. Utalványozásra a teljesítés igazolását és az annak alapján végrehajtott érvényesítést követően kerülhet sor.
12. **Teljesítés igazolása**

A teljesítés igazolására jogosult személyt az elnök írásban jelöli ki.

1. **Érvényesítés**

Az érvényesítést a teljesítés igazolását követően a Hivatal érvényesítési feladatával írásban megbízott munkatárs végzi.

1. **Összeférhetetlenségi szabályok**
2. A kötelezettségvállaló és a pénzügyi ellenjegyző ugyanazon gazdasági esemény tekintetében azonos személy nem lehet. Az érvényesítő ugyanazon gazdasági esemény tekintetében nem lehet azonos a kötelezettségvállalásra, utalványozásra jogosult és a teljesítést igazoló személlyel.
3. Kötelezettségvállalási, pénzügyi ellenjegyzési, érvényesítési, utalványozási és teljesítés-igazolásra irányuló feladatot nem végezhet az a személy, aki ezt a tevékenységet a Polgári Törvénykönyv szerinti közeli hozzátartozója vagy a maga javára látná el.
4. A Hivatalnál a Közgazdasági Osztályvezető a kötelezettségvállalásra, pénzügyi ellenjegyzésre, teljesítés igazolására, érvényesítésre, utalványozásra jogosult személyekről és aláírás-mintájukról a Gazdálkodási jogkörök szabályzatban foglaltak szerint naprakész nyilvántartást vezet.

**IV.**

**Fizetési számlával kapcsolatos feladatok ellátása**

1. A Nemzetiségi Önkormányzat gazdálkodásával és pénzellátásával kapcsolatos minden pénzforgalma a MÁK-nál vezetett önálló pénzforgalmi számlán bonyolódik. A számla feletti rendelkezési jogosultakat a Hivatal Pénzkezelési szabályzata tartalmazza.
2. Az Önkormányzat a mindenkori költségvetési lehetősége függvényében, az éves költségvetés elfogadásakor dönt a Nemzetiségi Önkormányzat támogatásáról, mely összeget a Nemzetiségi Önkormányzat átutalással kapja meg.
3. A Nemzetiségi Önkormányzat a Hivatal Közgazdasági Osztályán önálló pénztárat működtet.
4. Készpénz a Nemzetiségi Önkormányzat házipénztárán keresztül akkor fizethető ki, ha a Nemzetiségi Önkormányzat elnöke a kifizetés teljesítéséhez szükséges dokumentumokat (számla, szerződés) bemutatja, és szándékát a Hivatal Közgazdasági Osztályvezetőnek jelzi.

**V.**

**A belső kontrollrendszer és a belső ellenőrzés**

1. Az Önkormányzat a Nemzetiségi Önkormányzat vonatkozásában köteles a belső kontrollrendszer keretében kialakítani, működtetni és fejleszteni a kontrollkörnyezetet, a kockázatkezelési rendszer, a kontrolltevékenységeket, az információ és kommunikációs rendszert, továbbá a nyomon követési rendszert. A Nemzetiségi Önkormányzatra vonatkozó belső kontrollrendszer kialakításáért a jegyző a felelős.
2. A belső kontrollrendszer kialakításánál figyelembe kell venni a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet előírásait, továbbá az államháztartásért felelős miniszter által közzétett módszertani útmutatókban leírtakat.
3. A Nemzetiségi Önkormányzat belső ellenőrzését a Jegyző által megbízott belső ellenőr végzi. Belső ellenőrzésre a kockázatelemzéssel alátámasztott éves belső ellenőrzési tervben meghatározottak szerint kerül sor.
4. A belső ellenőrzés lefolytatásának rendjét a Hivatal Belső ellenőrzési kézikönyve tartalmazza.

**VI.**

**Vagyoni és számviteli nyilvántartás, adatszolgáltatás rendje**

1. A Hivatal Közgazdasági Osztálya a Nemzetiségi Önkormányzat vagyoni, számviteli nyilvántartásait elkülönítetten vezeti.
2. Az adatszolgáltatás során szolgáltatott adatok valódiságáért, a számviteli szabályokkal és a statisztikai rendszerrel való tartalmi egyezőségéért a Nemzeti Önkormányzat tekintetében az elnök a felelős.
3. A számviteli nyilvántartás alapjául szolgáló dokumentumokat (bizonylat, szerződés, bankkivonat, számla, stb.) az elnök vagy az e feladattal megbízott képviselő, köteles minden tárgyhónapot követő hó 5. napjáig a Közgazdasági Osztály vezetőjének átadni.
4. A Nemzetiségi Önkormányzat használatában álló vagyontárgyakról a Hivatal vezet nyilvántartást, az adatszolgáltatási kötelezettség az elnököt terheli.
5. A leltározáshoz, selejtezéshez szükséges, illetve a vagyontárgyakban bekövetkező változásokra vonatkozó információt az elnök szolgáltatja a Közgazdasági Osztály vezetőjének.

**VII.**

**Egyéb rendelkezések**

Jelen megállapodást szerződő felek határozatlan időre kötik, tartalmát szükség szerint, általános vagy időközi választás esetén az alakuló ülést követő 30 napon belül felülvizsgálják és szükség szerinti módosításáról közös megegyezéssel döntenek.

**Debrecen, 2024. Debrecen, 2024.**

|  |  |
| --- | --- |
| **Mező Gyula**  a Hajdú-Bihar Vármegye Cigány Területi Nemzetiségi Önkormányzata Közgyűlésének elnöke | **Pajna Zoltán**  a Hajdú-Bihar Vármegye Önkormányzata Közgyűlésének elnöke |

*5. melléklet a ../2024. (…...) önkormányzati rendelethez*

„*7. melléklet a 4/2023. (IV. 3.) önkormányzati rendelethez*

**Megállapodás Hajdú-Bihar Vármegye Román Területi Nemzetiségi Önkormányzatával**

**EGYÜTTMŰKÖDÉSI MEGÁLLAPODÁS**

mely létrejött egyrészről:

**Hajdú-Bihar Vármegye Önkormányzata** (továbbiakban: Önkormányzat)

székhely: 4024 Debrecen, Piac u. 54.

képviseli: Pajna Zoltán, a vármegyei közgyűlés elnöke

adószáma: 15728317-2-09

pénzintézeti számlaszám: 10034002-00320683

másrészről:

**Hajdú-Bihar Vármegye Román Területi Nemzetiségi Önkormányzata (**továbbiakban: Nemzetiségi Önkormányzat)

székhely: 4024 Debrecen, Piac u. 54.

képviseli: Csaláné Bartha Csilla, a közgyűlés elnöke

adószáma: 15790910-1-09

pénzintézeti számlaszám: 10034002-00323284

(együttesen: Szerződő Felek) között, a nemzetiségek jogairól szóló 2011. évi CLXXIX. törvény 80. §, valamint az államháztartásról szóló többször módosított 2011. évi CXCV. törvény 6/C. § (2) bekezdése alapján az alábbi tartalommal:

**I.**

**1. A Nemzetiségi Önkormányzat működésének tárgyi és személyi feltételei**

1. Az Önkormányzat a Nemzetiségi Önkormányzat részére havonta igény szerint, munkaidőben harminckét órában térítésmentes használati jogot biztosít a Debrecen, Vármegyeháza u. 1/a. szám alatti épületben lévő 14 m2-es irodahelyiségre, valamint a helyiségben található berendezési- és felszerelési tárgyakra (asztal, székek).   
   A Nemzetiségi Önkormányzat tudomással bír arról, hogy a jelen pontban meghatározott irodahelyiség használata – a Hajdú-Bihar Vármegyei Önkormányzati Hivatallal (továbbiakban: Hivatal) közösen történik. Az Önkormányzat a Nemzetiségi Önkormányzat erre vonatkozó írásbeli kezdeményezésének kézhezvételétől számított harminc napon belül biztosítja a rendeltetésszerű helyiséghasználatot.
2. A helyiség, a berendezési- és felszerelési tárgyak fenntartásával, karbantartásával kapcsolatos költségek az Önkormányzatot terhelik.
3. A Nemzetiségi Önkormányzat a használt javakat csak alapfeladatának ellátásához szükséges mértékben veheti igénybe, azokat a rendes és ésszerű gazdálkodás szabályai szerint, rendeltetésszerűen kezelheti, a használati jogát másnak semmilyen formában nem engedheti át.
4. Az Önkormányzat a Hivatal közreműködésével biztosítja a Nemzetiségi Önkormányzat közgyűlésének működéséhez szükséges technikai feltételeket.
5. Az Önkormányzat a Nemzetiségi Önkormányzat közgyűlési üléseinek megtartásához tanácskozó termet biztosít, térítésmentes használattal.
6. A Nemzetiségi Önkormányzat képviselő-testületi üléseinek előkészítéséhez kötődő feladatok ellátását (különösen a meghívók, előterjesztések, valamint a testületi ülések jegyzőkönyveinek elkészítése, továbbá a jegyzőkönyvek benyújtásában való közreműködés, valamennyi hivatalos levelezés előkészítése és postázása) az Önkormányzat a Hivatal útján biztosítja.
7. Az Önkormányzat a Hivatal útján látja el a képviselő-testületi döntések és a tisztségviselők döntéseinek előkészítését, a testületi és tisztségviselői döntéshozatalhoz kapcsolódó nyilvántartási, sokszorosítási, postázási feladatokat.
8. A jegyző, az aljegyző, illetve az általuk megbízott köztisztviselő az Önkormányzat megbízásából és képviseletében részt vesz a Nemzetiségi Önkormányzat testületi ülésein és jelzi, amennyiben törvénysértést észlel, továbbá a nemzetiségi önkormányzat kérésére szakmai segítséget nyújt annak ülésein és azon kívül is a nemzetiségi önkormányzat működését érintően.
9. A 6. és 7. pontban felsorolt feladatok ellátásához kapcsolódó költségeket az Önkormányzat viseli, kivéve a papíralapú dokumentumok postai költségeit, valamint a Nemzetiségi Önkormányzati képviselő-testületi tagok és tisztségviselők telefonhasználatát.

**2. A közgyűlés munkájában való részvétel**

1. Az Önkormányzat biztosítja a Nemzetiségi Önkormányzatot törvény alapján megillető egyetértési, véleményezési, megkeresési és kezdeményezési jogosultságok gyakorlását.
2. Kikéri a Nemzetiségi Önkormányzat véleményét az általa képviselt nemzetiséget e minőségben érintő önkormányzati döntések tervezetéről.
3. A nemzetiséget érintő előterjesztések elkészítésében közreműködési, konzultációs, illetve véleményezési lehetőséget biztosít.
4. A Nemzetiségi Önkormányzat elnöke állandó tanácskozási joggal vesz részt az Önkormányzat közgyűlési, szakbizottsági ülésein.

**3. Az együttműködés területei**

Az Önkormányzat célja a feladatellátása során - hatásköri, pénzügyi lehetőségeit figyelembe véve, illetve a jogszabályi előírásokat is szem előtt tartva – a Nemzetiségi Önkormányzattal közös érdekei érvényesítésének biztosítása.

1. Az Önkormányzat az együttműködés keretében:

* segíti a Nemzetiségi Önkormányzat programjai, rendezvényei megismertetését és népszerűsítését,
* az Önkormányzat honlapján lehetőséget biztosít a Nemzetiségi Önkormányzat által megjelentetni kívánt hírek, információk, nemzetiségi pályázatok, felhívások közzétételéhez,
* támogatja pályázati tevékenységét, partnerséget vállal közös projektek kidolgozásában,
* felterjesztés alapján Hajdú-Bihar Vármegye Önkormányzatának Emlékérmét" „Hajdú-Bihar Vármegye Nemzetiségeiért” felirattal adományozza azoknak, akik a vármegyében élő nemzetiségek nyelvi, tárgyi és szellemi kultúrájának, történelmi hagyományainak megőrzése, valamint a nemzetiségi jogok védelme és gyakorlása, az integrált nevelés-oktatás elősegítése érdekében kimagasló munkát végeznek.
* a nemzetiségi ügyekkel foglalkozó szakbizottsága figyelemmel kíséri a Nemzetiségi Önkormányzat munkáját,
* szakmai segítséget nyújt.

1. A Nemzetiségi Önkormányzat vállalja, hogy:

* az Önkormányzat közgyűlése és bizottságai napirendjén szereplő, a nemzetiségekkel kapcsolatos előterjesztésekről megfelelő időben kialakítja álláspontját, és azt írásban eljuttatja a jegyző részére,
* folyamatosan figyeli a pályázati lehetőségeket, részt vesz pályázatokon, kezdeményezi más nemzetiségi önkormányzatok közös pályázatokba történő bevonását,
* lehetőségei szerint bevonja az együttműködésbe a megyében működő települési nemzetiségi önkormányzatokat, nemzetiségi civil szervezeteket.

**II.**

**A Nemzetiségi Önkormányzat gazdálkodásával kapcsolatos feladatok**

* 1. **A költségvetés előkészítése, megalkotása**

1. A költségvetés összeállítását megelőzően a jegyző és a Közgazdasági Osztály vezetője a Nemzetiségi Önkormányzat közgyűlésének elnökével (továbbiakban: elnök)áttekinti a Nemzetiségi Önkormányzat következő költségvetési évre vonatkozó feladatait, bevételi forrásait. A várható állami támogatás összege mellett tájékoztatást ad a Nemzetiségi Önkormányzat számára várható éves Önkormányzati támogatásról.
2. A költségvetés tervezetét a Közgazdasági Osztály vezetője a tervezett bevételek, a kötelezettségvállalások és más fizetési kötelezettségek, és a központi költségvetésről szóló törvényjavaslat figyelembevételével, az elnökkel történt egyeztetések alapján állítja össze.
3. A Nemzetiségi Önkormányzat elnöke a költségvetési határozat tervezetét február 15-ig, ha a központi költségvetésről szóló törvényt az Országgyűlés a naptári év kezdetéig nem fogadta el, a központi költségvetésről szóló törvény hatálybalépését követő negyvenötödik napig nyújtja be a Nemzetiségi Önkormányzat közgyűlésének.

**2. Költségvetési el**ő**irányzatok módosítása**

1. Ha a Nemzetiségi Önkormányzat az eredeti előirányzatán felül többletbevételt ér el, bevételkiesése van, illetve kiadási előirányzatain belül átcsoportosítást hajt végre, a Nemzetiségi Önkormányzat éves költségvetését közgyűlési döntéssel megváltoztathatja.
2. A módosítást a Hivatal Közgazdasági Osztálya a Nemzetiségi Önkormányzat elnökének kérésére készíti elő.
3. A Nemzetiségi Önkormányzat költségvetési előirányzatai a Nemzetiségi Önkormányzat képviselő-testületének határozata alapján módosíthatók.

**3. Költségvetéssel összefüggő adatszolgáltatás**

1. A Nemzetiségi Önkormányzat – a Közgazdasági Osztály vezetője által összeállított, tartalmi és formai szempontból ellenőrzött – költségvetését a Nemzetiségi Önkormányzat a közgyűlés elé terjesztésének határidejét követő 30 napon belül a Hivatal közreműködésével a Magyar Államkincstár Hajdú-Bihar Vármegyei Igazgatóságához (továbbiakban: MÁK) nyújtja be.
2. Az adatszolgáltatásról a Közgazdasági Osztály vezetője gondoskodik.
3. A Nemzetiségi Önkormányzat bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási, számviteli, nyilvántartási és beszámolási feladatok ellátásáról a Hivatal Közgazdasági Osztálya gondoskodik.
4. Az adóbevallás elkészítése és a Nemzeti Adó- és Vámhivatal (NAV) felé történő benyújtása a Közgazdasági Osztály feladata.
5. A MÁK nyilvános és közhiteles nyilvántartást vezet a Nemzetiségi Önkormányzatról. A Nemzetiségi Önkormányzat a Jogi és Koordinációs Osztály útján a törzskönyvi adat módosítását változás bejelentési kérelem benyújtásával, a módosítást tartalmazó okirat csatolásával a törzskönyvi adat keletkezésétől, illetve változásától számított nyolc napon belül bejelenti a MÁK részére.

**4. Beszámolási kötelezettség teljesítése**

1. A Nemzetiségi Önkormányzat a gazdálkodás alakulásáról a jogszabályokban meghatározott tartalommal és határidőben, a Hivatal közreműködésével szolgáltat adatot a MÁK részére.
2. A Közgazdasági Osztály vezetője által elkészített zárszámadási határozat-tervezetet az elnök terjeszti a Nemzetiségi Önkormányzat elnöke elé úgy, hogy az legkésőbb a költségvetési évet követő év ötödik hónap utolsó napjáig elfogadásra kerüljön. A közgyűlés a zárszámadásról határozatot hoz.

**III.**

**Költségvetési gazdálkodás szabályai**

1. **Általános szabályok**
2. A Nemzetiségi Önkormányzat gazdálkodásának végrehajtásával kapcsolatos feladatokat a jegyző a Hivatal Közgazdasági Osztályán keresztül látja el.
3. A Nemzetiségi Önkormányzat költségvetési gazdálkodásával kapcsolatos feladatok a Hivatal Gazdasági szervezet Ügyrendjében kerülnek megfogalmazásra.
4. A Nemzetiségi Önkormányzat kötelezettségvállalásaival kapcsolatosan a Hivatalt terhelő pénzügyi ellenjegyzési, érvényesítési, utalványozási, teljesítésigazolási feladatokat, továbbá a felelősök konkrét kijelölését a Hivatal Gazdálkodási jogkörök szabályzata tartalmazza.
5. **A kötelezettségvállalás, pénzügyi ellenjegyzés**
6. A Nemzetiségi Önkormányzat nevében a Nemzetiségi Önkormányzat feladatainak ellátása során fizetési vagy más teljesítési kötelezettséget vállalni kizárólag az elnök vagy az általa írásban meghatalmazott Nemzetiségi Önkormányzati képviselő jogosult.
7. Kötelezettségvállalás csak írásban, pénzügyi ellenjegyzést követően, a pénzügyi teljesítés esedékességét megelőzően történhet.
8. Pénzügyi ellenjegyzésre a Közgazdasági Osztály vezetője vagy az általa írásban meghatalmazott személy jogosult.
9. **Utalványozás**
10. A Nemzetiségi Önkormányzatnál a kiadás teljesítésének, a bevétel beszedésének vagy elszámolásának elrendelésére kizárólag az elnök vagy az általa írásban meghatalmazott Nemzetiségi Önkormányzati képviselő jogosult.
11. Utalványozásra a teljesítés igazolását és az annak alapján végrehajtott érvényesítést követően kerülhet sor.
12. **Teljesítés igazolása**

A teljesítés igazolására jogosult személyt az elnök írásban jelöli ki.

1. **Érvényesítés**

Az érvényesítést a teljesítés igazolását követően a Hivatal érvényesítési feladatával írásban megbízott munkatárs végzi.

1. **Összeférhetetlenségi szabályok**
2. A kötelezettségvállaló és a pénzügyi ellenjegyző ugyanazon gazdasági esemény tekintetében azonos személy nem lehet. Az érvényesítő ugyanazon gazdasági esemény tekintetében nem lehet azonos a kötelezettségvállalásra, utalványozásra jogosult és a teljesítést igazoló személlyel.
3. Kötelezettségvállalási, pénzügyi ellenjegyzési, érvényesítési, utalványozási és teljesítés-igazolásra irányuló feladatot nem végezhet az a személy, aki ezt a tevékenységet a Polgári Törvénykönyv szerinti közeli hozzátartozója vagy a maga javára látná el.
4. A Hivatalnál a Közgazdasági Osztályvezető a kötelezettségvállalásra, pénzügyi ellenjegyzésre, teljesítés igazolására, érvényesítésre, utalványozásra jogosult személyekről és aláírás-mintájukról a Gazdálkodási jogkörök szabályzatban foglaltak szerint naprakész nyilvántartást vezet.

**IV.**

**Fizetési számlával kapcsolatos feladatok ellátása**

1. A Nemzetiségi Önkormányzat gazdálkodásával és pénzellátásával kapcsolatos minden pénzforgalma a MÁK-nál vezetett önálló pénzforgalmi számlán bonyolódik. A számla feletti rendelkezési jogosultakat a Hivatal Pénzkezelési szabályzata tartalmazza.
2. Az Önkormányzat a mindenkori költségvetési lehetősége függvényében, az éves költségvetés elfogadásakor dönt a Nemzetiségi Önkormányzat támogatásáról, mely összeget a Nemzetiségi Önkormányzat átutalással kapja meg.
3. A Nemzetiségi Önkormányzat a Hivatal Közgazdasági Osztályán önálló pénztárat működtet.
4. Készpénz a Nemzetiségi Önkormányzat házipénztárán keresztül akkor fizethető ki, ha a Nemzetiségi Önkormányzat elnöke a kifizetés teljesítéséhez szükséges dokumentumokat (számla, szerződés) bemutatja, és szándékát a Hivatal Közgazdasági Osztályvezetőnek jelzi.

**V.**

**A belső kontrollrendszer és a belső ellenőrzés**

1. Az Önkormányzat a nemzetiségi Önkormányzat vonatkozásában köteles a belső kontrollrendszer keretében kialakítani, működtetni és fejleszteni a kontrollkörnyezetet, a kockázatkezelési rendszer, a kontrolltevékenységeket, az információ és kommunikációs rendszert, továbbá a nyomon követési rendszert. A Nemzetiségi Önkormányzatra vonatkozó belső kontrollrendszer kialakításáért a jegyző a felelős.
2. A belső kontrollrendszer kialakításánál figyelembe kell venni a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet előírásait, továbbá az államháztartásért felelős miniszter által közzétett módszertani útmutatókban leírtakat.
3. A Nemzetiségi Önkormányzat belső ellenőrzését a Jegyző által megbízott belső ellenőr végzi. Belső ellenőrzésre a kockázatelemzéssel alátámasztott éves belső ellenőrzési tervben meghatározottak szerint kerül sor.
4. A belső ellenőrzés lefolytatásának rendjét a Hivatal Belső ellenőrzési kézikönyve tartalmazza.

**VI.**

**Vagyoni és számviteli nyilvántartás, adatszolgáltatás rendje**

1. A Hivatal Közgazdasági Osztálya a Nemzetiségi Önkormányzat vagyoni, számviteli nyilvántartásait elkülönítetten vezeti.
2. Az adatszolgáltatás során szolgáltatott adatok valódiságáért, a számviteli szabályokkal és a statisztikai rendszerrel való tartalmi egyezőségéért a Nemzeti Önkormányzat tekintetében az elnök a felelős.
3. A számviteli nyilvántartás alapjául szolgáló dokumentumokat (bizonylat, szerződés, bankkivonat, számla, stb.) az elnök vagy az e feladattal megbízott képviselő, köteles minden tárgyhónapot követő hó 5. napjáig a Közgazdasági Osztály vezetőjének átadni.
4. A Nemzetiségi Önkormányzat használatában álló vagyontárgyakról a Hivatal vezet nyilvántartást, az adatszolgáltatási kötelezettség az elnököt terheli.
5. A leltározáshoz, selejtezéshez szükséges, illetve a vagyontárgyakban bekövetkező változásokra vonatkozó információt az elnök szolgáltatja a Közgazdasági Osztály vezetőjének.

**VII.**

**Egyéb rendelkezések**

Jelen megállapodást szerződő felek határozatlan időre kötik, tartalmát szükség szerint, általános vagy időközi választás esetén az alakuló ülést követő 30 napon belül felülvizsgálják és szükség szerinti módosításáról közös megegyezéssel döntenek.

**Debrecen, 2024. Debrecen, 2024.**

|  |  |
| --- | --- |
| **Csaláné Bartha Csilla**  a Hajdú-Bihar Vármegye Román Területi Nemzetiségi Önkormányzata Közgyűlésének elnöke | **Pajna Zoltán**  a Hajdú-Bihar Vármegye Önkormányzata Közgyűlésének elnöke |